Slökkvilið Akraness var kallað út um klukkan 2:30 í nótt , en þá logaði eldur í timburhaug hjá sorpmóttöku Gámu við Höfðasel . Töluverður eldur logaði enda mikið um eldsmat í úrgangstimbrinu . Eldurinn var hins vegar einangraður og fjarri mannvirkjum . Þráinn Ólafsson slökkviliðsstjóri sagði í samtali við Skessuhorn að tíu manna sveit hefði verið kölluð út með tankbíl og tvo dælubíla . „ Við gátum notað vélskóflu með krabba sem var á svæðinu til að færa timbrið til og einangra eldinn . Þannig varð auðveldara um vik að slökkva eldinn , en það tók tíma sinn . “ Aðgerðum lauk um klukkan hálfsex í morgun . Að sögn lögreglunnar á Akranesi er talið líklegt að um íkveikju sé að ræða .